У выніку працы ўпэўненай рукой з “літаратурнай кампазіцыяй паводле…” Міхаіл Кавальчык атрымаў на выхадзе шыкоўны літаратурны тэкст, памножаны на таленавітую музыку Алега Хадоскі. Умела праведзеная падрыхтоўчая праца стала яшчэ адным складнікам поспеху. Рэжысёр вельмі ўдала вызначыў зручную для сябе музычна-драматургічную прастору, якую заставалася засяліць і абжыць артыстам. Задача не з простых, улічваючы спецыфічны музычны “ўхіл” трупы тэатра. І тым не менш, выканаўцы галоўных роляў са сваёй місіяй спраўляюцца даволі паспяхова. Аляксандр Асіпец пакуль яшчэ толькі ўжываецца ў ролю Тэўе, заклапочанага лёсам пяці дачок. Артыст, магчыма, не скарыстоўвае ўсю палітру сэнсавых фарбаў, закладзеных у тэксце яго ролі, і таму ўспрымаецца крыху фармальна. Затое яго партнёрка Кацярына Дзегцярова (жонка Тэўе Голда) у поўнай меры раскрывае свой бязмежны талент драматычнай актрысы. Сцэна смерці Голды, якая з’яўляецца кульмінацыяй спектакля, у выкананні Дзегцяровай уражвае найглыбокім спасціжэннем трагедыйнай сутнасці вобраза гераіні.